อย. แนะ 3 จุดสำคัญเลือกผลิตภัณฑ์ฆ่าเชื้อโรคบนพื้นผิววัสดุสัมผัสร่วม เพื่อลดการแพร่กระจายเชื้อโรคต่างๆ ใช้ประจำป้องกันโรค COVID-19
อย. แนะ 3 จุดสำคัญเลือกผลิตภัณฑ์ฆ่าเชื้อโรคบนพื้นผิววัสดุสัมผัสร่วม เพื่อลดการแพร่กระจายเชื้อโรคต่างๆ ใช้ประจำป้องกันโรค COVID-19ภญ.สุภัทรา บุญเสริม รองเลขาธิการคณะกรรมการอาหารและยา เปิดเผยว่า ในสถานการณ์ระบาดของโรคCOVID-19 การป้องกันตนเองที่ดีที่สุดของประชาชนการยึดหลัก “กินร้อน ช้อนกลาง ล้างมือ” สวมหน้ากากอนามัยเมื่อป่วย หรือต้องไปในแหล่งที่มีผู้คนจำนวนมาก อีกสิ่งสำคัญที่ไม่ควรมองข้ามคือการทำความสะอาดและฆ่าเชื้อโรคบนพื้นผิววัสดุต่างๆ ที่ต้องสัมผัสเป็นประจำหรือบริเวณที่มีผู้สัมผัสเป็นจำนวนมาก เช่น โต๊ะ เก้าอี้ ราวบันได ลูกบิดประตู แผงกดลิฟต์ คีย์บอร์ด คอมพิวเตอร์ โทรศัพท์ เป็นต้น จะช่วยลดโอกาสการได้รับสัมผัสเชื้อและการแพร่กระจายของเชื้อได้ ผู้บริโภคสามารถเลือกซื้อผลิตภัณฑ์ฆ่าเชื้อที่มีประสิทธิภาพ โดยสังเกต 3 จุดที่สำคัญ ได้แก่ 1.มีข้อความระบุว่าสามารถ “ฆ่าเชื้อโรค” “ฆ่าเชื้อแบคทีเรีย” หรือ “ฆ่าเชื้อไวรัส” 2. มีสารสำคัญเป็นสารฆ่าเชื้อ เช่น เอทิลแอลกอฮอล์ ไอโซโพรพิลแอลกอฮอล์ โซเดียมไฮโปคลอไรต์ คลอโรไซลีนอล อัลคิลไดเมทิลเบนซิล แอมโมเนียมคลอไรด์ (หรือเบนซัลโคเนียมคลอไรด์) 3.มีเลขทะเบียนวัตถุอันตรายในกรอบเครื่องหมาย อย. วอส. เพื่อให้ผู้บริโภคมั่นใจว่าผลิตภัณฑ์นี้ได้รับการขึ้นทะเบียนวัตถุอันตราย จาก อย.